****

**REPUBLIKA E SHQIPËRISË**

**KUVENDI**

**PROJEKTLIGJ**

**NR. \_\_\_/2018**

**“PËR**

**KORPORATËN E INVESTIMEVE SHQIPTARE”**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,

**K U V E N D I**

**I REPUBLIKËS SË SHQIPËRISË**

**V E N D O S I:**

**KREU I**

**DISPOZITA TË PËRGJITHSHME**

**Neni 1**

**Qëllimi**

Ky ligj ka për qëllim krijimin e Korporatës së Investimeve Shqiptare (më poshtë referohet “Korporata”), si dhe përcaktimin e rregullave për organizimin dhe funksionimin e veprimtarisë së saj.

**Neni 2**

**Objektivat e Korporatës**

Korporata ka këto objektiva kryesore:

1. Nxit zhvillimin ekonomik dhe social nepërmjet projekteve të investimit në nivel qendror, vendor dhe rajonal, në mbështetje të politikave shtetërore të zhvillimit;
2. Vënien në përdorim më eficient të pronave shtetrore;
3. Kryen investime duke mobilizuar kapital shtetëror dhe/ose privat.

**Neni 3**

**Parimet e përgjithshme**

1. Në përmbushjen e funksioneve të saj, Korporata udhëhiqet, nga parimet e mëposhtme:
2. përparësia e zhvillimit ekonomik dhe social në nivel qëndror, vendor dhe rajonal, si dhe lidhjen me politikat shtetërore të zhvillimit;
3. pavarësia në vendimmarrje, në kryerjen e funksioneve dhe në propozimin e projekteve;
4. trajtimi në mënyrë të drejtë dhe të barabartë i palëve me të cilat bashkëpunon;
5. zbatimi me efektivitet, efiçencë, dhe ekonomicitet i funksioneve dhe detyrave;
6. nevojshmërinë dhe proporcionalitetin në marrjen e masave për realizimin e objektivave;
7. respektimi i parimit të konkurrencës së lirë dhe efektive, në procedura dhe treg;
8. zbatimi i procedurave transparente, të thjeshta dhe të kontrollueshme;
9. integriteti dhe ndalimi i konfliktit të interesave në kryerjen e funksioneve dhe marrëdhëniet me partnerët dhe palët e treta;
10. përgjegjësisë ndaj palëve të interesuara dhe partnerëve;
11. përgjegjësisë për zhvillimin e politikave sociale.
12. Përveç parimeve të përcaktuara në pikën 1, të këtij neni, Korporata udhëhiqet edhe nga parime e kritere të tjera, të përcaktuara statut dhe në aktet e tjera të saj, si dhe në marrëveshjet respektive me institucionet dhe/ose palët e treta.

**Neni 4**

**Statusi juridik**

1. Korporata krijohet si shoqëri tregtare, e organizuar në formën e një shoqërie aksionare sipas ligjit për tregtarët dhe shoqëritë tregëtare dhe këtij ligji.
2. Autoriteti publik, që përfaqëson shtetin si pronar të aksioneve të Korporatës, është Ministri përgjegjës për ekonominë.
3. Institucionet Financiare Ndërkombëtare të Zhvillimit mund te zoterojne aksione te Korporates. Procedura, kriteret dhe formula e pjesmarrjes se Institucioneve Financiare Nderkombetare te Zhvillimit përcaktohet me vendim të Këshillit të Ministrave.
4. Korporata, vepron për përmbushjen e qëllimeve të saj, në bazë të parimeve të përcaktuara në këtë ligj, në përputhje me legjislacionin në fuqi dhe me statutin e saj.
5. Korporata ka stemën, logon, dhe vulën e saj zyrtare, të cilat miratohen nga Asambleja e Përgjithshme, me propozim të Këshillit Mbikëqyrës.
6. Korporata ka selinë në Tiranë, dhe ka të drejtën të krijojë struktura të tjera, sipas kritereve dhe procedurave të përcaktuara në kuadrin ligjor dhe nënligjor në fuqi.

**Neni 5**

**Burimet Financiare**

1. Kontributi fillestar nga buxheti i shtetit, shërben si kapital fillestar i Korporatës.
2. Korporata mund të financohet nga:
3. kontributi i buxhetit të shtetit me Vendim të Këshillit të Ministrave, kontributi i institucioneve publike dhe/ose kontributi i institucioneve financiare ndërkombëtare;
4. transferimi i pronave shtetërore për zhvillimin dhe realizimin e projekteve të Korporatës;
5. fonde dhe/ose kontribute në natyrë të investitorëve për zhvillimin dhe realizimin e projekteve në përputhje me marrëveshjet përkatëse;
6. donacionet dhe/ose dhuratat në përputhje me legjislacionin në fuqi;
7. të ardhurat e përfituara nga aktivitet e saj dhe shërbimet e ofruara;
8. burime të tjera, të lejuara nga legjislacioni në fuqi dhe aktet e saj të brendshme.
9. Korporata gëzon të drejtën e marrjes së kredive. Përgjegjësia për shlyerjen e detyrimeve financiare është detyrim i Korporatës.
10. Detyrimet financiare të Korporatës nuk i transferohen buxhetit të shtetit.

**KREU II**

**FUNKSIONET**

**Neni 6**

**Objekti i Veprimtarise**

1. Objekti i veprimtarisë së Korporatës është zhvillimi i projekteve, sipas rastit, hartimi, analizimi, koordinimi, menaxhimi, përfaqësimi, financimi, zbatimi, dhe mbikëqyrja e tyre.
2. Të drejtat dhe detyrimet e Korporates ndaj institucioneve partnere dhe organeve shtetërore përcaktohen në aktet dhe marrëveshjet përkatëse.

**Neni 7**

**Funksionet e Korporatës**

Funksionet kryesore të Korporatës janë:

1. zhvillon dhe menaxhon pronat shtetërore;
2. harton projekte të investimit në pronat shtetërore dhe sipas rastit, merr përsipër zbatimin e tyre;
3. analizon, shqyrton dhe rekomandon projekte të investimit të paraqitur nga institucione vendase ose të huaja, publike ose private;
4. financon apo bashkëfinancon projektet e investimeve në prona shteterore dhe/ose private;
5. Hyn në marrëdhënie bashkëpunimi më institucione financiare vendase dhe/ose ndërkombëtare për të siguruar investime;
6. Vepron si pronar i pronave të fituara nga Korporata ose pronave shtetërore të transferuara tek ajo;
7. vepron si palë kontraktuese me palë të treta.

**Neni 8**

**Transferimi i pronave shtetërore**

1. Prona shtetërore në kuptim të këtij ligji, janë pronat e luajtshme, paluajtshme shtetërore, te drejtat reale mbi to, te drejtat e shrytezimit, si dhe titujt e pronësisë së shtetit mbi kapitalin e shoqërive tregtare dhe/ose ndërmarrjeve shtetërore. Kur Korporata, identifikon prona shtetërore me interes për të realizuar projekte investimi, i propozon Këshillit të Ministrave, nëpërmjet ministrit përgjegjës për ekonominë, transferimin e tyre tek Korporata. Me transferim kuptohet kalimi i të drejtës së përdorimit dhe/ose i të drejtës së pronësisë të pronave shtetërore nga pushteti qendror ose vendor tek Korporata.
2. Kriteret dhe procedurat për dhënien e pronës, e cila ka kaluar tek Korporata sipas pikës 1, të këtij neni, me qira, enfiteozë, leasing, përdorimit, transferimit, shitjes, përdorimit si kolateral, ose të përdorimit në forma të tjera, përcaktohen me vendim të Keshillit të Ministrave.

**Neni 9**

**Dhënia e autorizimeve**

Me propozim të ministrit përgjegjës për ekonominë, Keshilli i Ministrave me vendim mund të autorizojë Korporatën:

* 1. Të kontraktojë, ndërmjetësojë ose zbatojë projekte zhvillimi;
  2. Të funksionojë si autoritet kontraktues bashkëpjesëmarrës në projektet e investimeve strategjike, sipas legjislacionit për investimet strategjike;
  3. Të marrë rolin e zhvilluesit/operuesit në Zonat Teknologjike dhe Zhvillimit Ekonomik, sipas legjislacionit në fuqi;
  4. Të gëzoje statusin e investitorit strategjik te veçante, sipas legjislacionit ne fuqi;
  5. Të ushtrojë funksione të tjera, të deleguara nga Këshilli i Ministrave.

**Neni 10**

**Format e pjesëmarrjes së Korporatës në investime**

1. Pjesëmarrja e Korporatës në investime, mund të realizohet në format e mëposhtme:
2. Korporata vepron si investues i vetëm në projekt investimi;
3. Korporata vepron si bashkëzhvilluese e investimit;
4. Korporata vepron si bashkëzhvilluese e një zone territoriale të caktuar, në të cilën realizohen investime;
5. Korporata vepron si bashkëpjesëmarrëse në investim, në forma të tjera.
6. Procedurat dhe format e pjesëmarrjes së korporatës në investime përcaktohen me vendim të Këshillit të Ministrave.

**KREU III**

**MASA MBËSHTETËSE**

**Neni 11**

**Mbështetja me infrastrukturë ndihmëse**

1. Për zhvillimin dhe zbatimin e një projekti investimi, Korporata mund të mbështetet nga institucionet shtetërore me infrastrukture ndihmëse, të tilla si: rrugë, ujësjellës, kanalizime, energji elektrike dhe telekomunikacion,.
2. Ministria përgjegjëse për ekonominë, në bashkëpunim me ministritë e tjera, shqyrton dhe verifikon nevojat dhe kërkesat për infrastrukturë ndihmëse, si dhe vlerëson koston e përafërt për realizimin e saj, kosto kjo e cila nuk duhet të jetë disproporcionalisht e lartë, në raport me vlerën dhe rëndësinë e projektit te investimit.
3. Mbështetja me infrastrukturë ndihmëse miratohet me vendim të Këshillit të Ministrave, me propozim të Ministrise përgjegjëse për ekonominë.

**Neni 12**

**Marrja e Licencave/Lejeve/Autorizimeve**

1. Kur autorizohet nga Këshilli i Ministrave për realizimin e një projekti, Korporata përgatit dokumentacionin e nevojshëm për finalizimin e projektit. Korporata dorëzon për miratim në organet kompetente dokumentacionin e nevojshëm që kërkohet nga legjislacioni sektorial për miratimin e licencave/lejeve/autorizimeve së bashku me mandatpagesat e tarifave respektive.
2. Organet kompetente nëse konstatojnë që dokumentacioni është i paplotësuar, i kërkojnë Korporatës plotësimin e të gjithë dokumentacionit dhe të dhënat e kërkuara duke listuar kërkesat në mënyrë specifike.
3. Institucionet/entet/autoritetet publike, me marrjen e dokumentacionit nga Korporata, brenda 15 ditëve pune, kthejnë përgjigje mbi kërkesën për miratim të licencave/lejeve/autorizimeve, sipas legjislacionit në fuqi. Përjashtimisht nga sa parashikohet më lart, për shkaqe të arsyeshme që lidhen me kompleksitetin e licencave/lejeve/autorizimeve, afati shtyhet vetem një herë, për një periudhe kohore prej 30 ditë pune.
4. Nëse organet kompetente nuk njoftojnë vendimin e arsyetuar në lidhje me kërkesën për marrjen e licensave/lejeve/autorizimeve brenda periudhës së parashikuar në pikën 3, të kësaj dipozite, ato konsiderohen të miratuara në heshtje, ne ato raste kur parashikohet nga legjislacioni i fushes ne fuqi..

**Neni 13**

**Rregjimi i prokurimit dhe/ose konkurimit**

Korporata, si operator me karakter ekonomik dhe tregtar, i nënshtrohet rregullave të posçame të prokurimit dhe/ose konkurimit. Rregullat e posaçme të prokurimit dhe/ose konkurimit dhe rastet, sipas këtij neni, përcaktohen me Vendim të Këshillit të Ministrave, në përputhje me praktikat më të mira të Institucioneve Financiare Ndërkombëtare të Zhvillimit

**KREU IV**

**STRUKTURA ORGANIZATIVE**

**Neni 14**

**Organet drejtuese të Korporatës**

Organet e Korporatës janë:

1. Asambleja e Përgjithshme;
2. Këshilli Mbikëqyrës;
3. Drejtori Ekzekutiv;
4. Bordi Këshillimor.

**Neni 15**

**Asambleja e Përgjithshme**

Asambleja merr vendime për çështjet e mëposhtme:

1. Miratimin e statutit të Korporatës;
2. Miratimin e strategjisë;
3. Miratimin e projekteve të investimit, kur kërkohet transferimi i pronave shtetërore;
4. Miratimin e pasqyrave financiare vjetore dhe të raporteve të ecurisë së veprimtarisë së Korporatës;
5. Çështje të tjera të parashikuara shprehimisht nga ky ligj, ligji për tregtarët dhe shoqëritë tregtare, si dhe statuti i Korporatës, përveç atyre qe ia janë dhene me kete ligj Keshillit Mbikqyres

**Neni 16**

**Këshilli Mbikëqyrës**

1. Këshilli Mbikëqyrës, përbëhet nga pesë anëtarë.
2. Një anëtar është përfaqësues i institucioneve qendrore dhe katër janë përfaqësues nga biznesi dhe fusha akademike.
3. Anëtarët e Këshillit Mbikëqyres, emërohen dhe lirohen nga Asambleja e Përgjithshme.
4. .
5. Anëtarët e Këshillit Mbikëqyrës udhëhiqen nga parimi i mirëbesimit duke përfshirë detyrimin për kujdesin, besnikërinë, konfidencialitetin, integritetin, dhe pavarësinë në raport me Korporatën.
6. Anëtarët e Këshillit Mbikëqyrës janë shtetas shqiptarë ose të huaj.
7. Procedura e emërimit dhe lirimit, si dhe kriteret e përzgjedhjes së anëtarëve të Këshillit Mbikqyrës, përcaktohen në statutin e Korporatës.

**Neni 17**

**Kompetencat e Këshillit Mbikëqyrës**

1. Këshilli Mbikëqyrës siguron që Korporata gëzon autonomi operacionale në veprimtarinë e saj, dhe ka këto kompetenca:
2. Propozon për miratim pranë Asamblesë statutin e Korporatës, dhe ndryshimet në të;
3. Propozon për miratim pranë Asamblesë strategjinë e Korporatës;
4. Miraton planin e biznesit dhe planet vjetore të punës;
5. Miraton dhe më pas propozon pranë Asamblesë, projektet e investimit, kur kërkohet transferimi i pronave shtetërore;
6. Miraton ngritjen e strukturave të tjera të Korporatës;
7. Kontrollon dhe mbikëqyr zbatimin e politikave dhe projekteve të investimit të Korporatës;
8. Miraton treguesit e performancës dhe monitoron performancën e saj;
9. Kujdeset që Korporata të respektojë ligjin dhe standardet e kontabilitetit;
10. Siguron që pasqyrat financiare vjetore, raportet e ecurisë së veprimtarisë, si dhe detyrimet e tjera të raportimit e publikimit, të detyrueshme në bazë të ligjit apo statutit, kryhen me saktësi nga Korporata;
11. Siguron që auditimi i librave dhe i regjistrimeve kontabël kryhet të paktën një herë në vit nga një komitet i specializuar i pavarur;
12. Zhvillon, zbaton, monitoron, dhe komunikon kontrollet e brendshme, programet për përputhshmërinë ligjore, etike, si dhe masa të tjera, përfshirë edhe ato që kontribuojnë në parandalimin e mashtrimit dhe korrupsionit.
13. Emëron dhe liron Drejtorin Ekzekutiv;
14. Përcakton pagat dhe shpërblimin e organeve dhe administratës së Korporatës;
15. Krijon komitete të posaçme lidhur me kontrollet e brendshme, përputhshmërine ligjore dhe etike në Korporatë;
16. Miraton kriteret dhe procedurën e zgjedhjes së anëtarëve të Bordit Këshillimor.
17. Këshilli Mbikëqyrës bashkëpunon me Bordin Këshillimor në marrjen e vendimeve.
18. Keshilli Mbikëqyrës miraton ngritjen e komiteteve të specializuara për përmbushjen e detyrave të tij.
19. Këshilli Mbikëqyres miraton procedurat dhe kriteret për shqyrtimin dhe miratimin e projekteve.
20. Këshilli Mbikëqyrës, përmbush edhe detyra të tjera të parashikuara nga ky ligj, ligji për tregtarët dhe shoqëritë tregtare, si dhe statuti i Korporatës.

**Neni 18**

**Drejtori Ekzekutiv**

1. Drejtori Ekzekutiv është përfaqësuesi ligjor i Korporatës.
2. Drejtori Ekzekutiv përgjigjet përpara Këshillit Mbikqyrës.
3. Drejtori Ekzekutiv, emërohet dhe lirohet nga Këshilli Mbikëqyrës. Kushtet, afatet, dhe rregullat e emërimit, performancës, dhe lirimit përcaktohen në aktet e brendshme të Korporatës dhe në kontratën me Drejtorin Ekzekutiv.
4. Drejtor Ekzekutiv, emërohet personi që:
5. nuk ka qenë i dënuar me vendim të formës së prerë të gjykatës për kryerjen e një vepre ose kundravajtje penale;
6. zotëron të paktën master shkencor ose mw lart, në fushën e ekonomisë, financave, biznesit, drejtësisë, ose fusha te ngjashme, si dhe të paktën 7 vite pune, në pozicion drejtues i nivelit të lartë në sektorin publik ose privat, në fushat e tregjeve financiare ndërkombëtare, investimeve bankare, të drejtës, infrastrukturës, dhe/ose qeverisjes së korporatave;
7. është shtetas shqiptar ose i huaj..

**Neni 19**

**Kompetencat e Drejtorit Ekzekutiv**

1. Drejtori Ekzekutiv ka të drejtë dhe detyrohet, por pa u kufizuar:
2. të administrojë veprimtarinë e Korporatës;
3. të përfaqësojë Korporatën në marrëdhënie me të tretët;
4. të kujdeset për mbajtjen e saktë e të rregullt të dokumenteve dhe të librave kontabël të Korporatës;
5. të përgatisë dhe të nënshkruajë bilancin vjetor, bilancin e konsoliduar dhe raportin e ecurisë së veprimtarisë, së bashku me propozimet për investimin e fitimeve;
6. të krijojë një sistem monitorimi e njoftimi të hershëm për rrethanat që kërcënojnë menaxhimin, performancën, dhe ekzistencën e Korporatës;
7. të kryejë regjistrimet e publikimet e detyrueshme të të dhënave të Korporatës, sipas legjislacionit ne fuqi;
8. të raportojë përpara Këshillit Mbikëqyrës dhe Bordit Këshillimor për zbatimin e politikave dhe projekteve të investimit të Korporatës;
9. të sigurojë zbatimin e vendimeve të asamblesë së përgjithshme, Këshillit Mbikëqyrës, legjislacionit, dhe akteve të brendshme të Korporatës.
10. Drejtori Ekzekutiv bashkëpunon me Bordin Këshillimor për të propozuar projekte investimi për miratim në asamblenë e përgjithshme nëpërmjet Këshillin Mbikëqyrës.
11. Drejtori ekzekutiv, përmbush edhe detyra të tjera të parashikuara nga ky ligj, detyra të tjera që kryen administratori, sipas përcaktimeve të ligjit për tregtarët dhe shoqëritë tregtare, si dhe statuti i Korporatës.

**Neni 20**

**Bordi Këshillimor**

1. Bordi Këshillimor përbëhet nga 9 (nëntë) anëtarë që zgjidhen nga Këshilli Mbikqyrës.
2. Një anëtar zgjidhet nga radhët e institucioneve qendrore, dy anëtarë përfaqësojnë institucionet ndërkombëtare financiare të zhvillimit, dhe gjashtë anëtarë të tjerë janë të pavarur, nga të cilët tre janë përfaqësues të biznesit dhe tre nga fusha akademike.
3. Anëtarët e Bordit Këshillimor janë shtetas shqiptarë ose të huaj.
4. Bordi Këshillimor ka funksion këshillues në raport me Këshillin Mbikëqyrës dhe Drejtorin Ekzekutiv.
5. Këshilli Mbikqyrës dhe Drejtori Ekzekutiv kanë për detyre informimin dhe bashkëpunimin me Bordin Këshillimor mbi iniciativat, projektet e propozuara për Korporatën dhe aktivitetet e tjera të saj.
6. Bordi Këshillimor rregullisht informon Këshillin Mbikëqyrës dhe Drejtorin Ekzekutiv, mbi zhvillimin dhe zbatimin e planit të punës së Korporatës.
7. Bordi Këshillimor mund të krijojë komitete të specializuara për të kryer detyrat e tij.

**Neni 21**

**Administrata**

1. Struktura dhe organika e Korporatës miratohen nga Këshilli Mbikëqyrës.
2. Marrëdheniet e punës së personelit të Korporatës rregullohen sipas dispozitave të Kodit të Punës të Republikës së Shqipërisë dhe akteve të brendshme të Korporatës.

**KREU V**

**KONTABILITETI DHE AUDITIMI I PASQYRAVE FINANCIARE**

**Neni 22**

**Kontabiliteti dhe llogaritë vjetore**

1. Korporata mban kontabilitetin e veprimtarisë së saj ekonomike, në përputhje me ligjin për kontabilitetin dhe pasqyrat financiare.
2. Drejtori Ekzekutiv dhe Këshilli Mbikqyrës përgatit raportin e veprimtarisë, inventarët dhe llogaritë vjetore, në përputhje me ligjin nr. 25/2018 “Për kontabilitetin dhe pasqyrat financiare”.

**Neni 23**

**Auditimi i pasqyrave financiare**

1. Auditimi i pasqyrave financiare të Korporatës kryhet sipas legjislacionit në fuqi për auditimin ligjor, organizimin e profesionit të ekspertit kontabël të regjistruar dhe kontabilistit të miratuar, si dhe praktikat më të mira ndërkombëtare.
2. Këshilli Mbikqyrës krijon një komitet të specializuar për auditimin financiar, me anëtarë të pavarur. Rregullat specifike për krijimin dhe funksionimin e komitetit të auditit përcaktohen në aktet e brendshme të Korporatës.

**KREU VI**

**DISPOZITA TË FUNDIT**

**Neni 24**

**Aktet nënligjore**

Ngarkohet Këshilli i Ministrave, për miratimin e akteve nënligjore në zbatim të pikës 2, të nenit 7, të pikës 2 të nenit 9, të nenit 12, të nenit 26 të këtij ligji.

**Neni 25**

**Dispozita kalimtare**

Ministria përgjegjësë për ekonominë, brenda 60 (gjashtëdhjetë) ditëve nga data e hyrjes në fuqi të këtij ligji, ndjek procedurat e nevojshme, për:

1. Miratimin e statutit te Korporates;
2. Regjistrimin e Korporatës, pranë regjistrit tregtar;
3. Zgjedhjen e anëtarëve të organeve drejtuese të Korporatës;
4. Kapitali fillestar este me pronësi 100% shtetëror;
5. Këshilli Mbikëqyrës, nga momenti i konstituimit të tij, formon një komitet të specializuar, edhe me pjesëmarrjen e ekspertëve të jashtëm, për të organizuar rekrutimin e Drejtorit Ekzekutiv të parë nëpërmjet një konkursi. Këshilli Mbikëqyrës në rekrutimin e Drejtorit Ekzekutiv, merr në konsideratë edhe opinionin e Bordit Këshillimor.

**Neni 26**

**Dispozita fundore**

Nw rastin e falimentit apo likuidimit përjashtohen ato pasuri që kanë kufizime tjetërsimi nga legjislacioni në fuqi.

Rregullat e hollësishme përcaktohen me Vendim të Këshillit të Ministrave.

**Neni 27**

**Hyrja në fuqi**

Ky ligj në fuqi 15 ditë pas botimit në “Fletoren zyrtare”.

**Kryetari**

**GRAMOZ RUçI**